Abasambile ba kutanga aba baYesu baalishibikilwe ati “bena-Klistu.” (Ifyacitilwe 11:26) Tabaalukupengelapo ukwishibikilwa kwi shina limbi ni pakuti kwali lukoso ubuKlistu bumo. AbaKlistu bonse lukoso baalisumiine ubusambishi buntu bumo ubwa baYesu Klistu, abo abatatikile ubuKlistu. Nga mu calici mwenu? Kani mulisumiine ati ifi bamusambisheni efi na baKlistu basambishe kabili ati efi ne basambile ba kutanga aba baKlistu basumiinemo? Mungeshiba shani kani ifi musumiinemo fya cine? Kuli inshila imo lukoso iingamofweniko, e kweba ati ukupyungisha Baibolo pa kwishiba ubusambishi bwa cinenene.
Langulukeni pali cici: BaYesu balicindikile makosa Amalembo. Baalukuabona ati Mashiwi abaLesa. Tabatemenwepo abacindikile makosa ifyakutantaka fya bantunshi ne kupufya ukufunda kwa mu Malembo. (Mako 7:9-13) Popele, tungalabila ati ifi abasambile ba baYesu basumiinemo fyali fya mu Malembo. Penka, umuKlistu umo umo alyelelwe ukulipusha ati, ‘Kani ifi nsambilila ku calici kwesu efi na Baibolo isambisha?’ Pa kwasuka ico icakwipusha, mwane palanyeni ifi basambisha ku calici kwenu kuli fyefyo Baibolo isambisha mu cinenene.
BaYesu balilabiile ati ukupempela kwesu kulyelelwe ukweyamina pali bucine, kabili ati ubu bucine bulasangwa mu Baibolo. (Yoane 4:24; 17:17) Kabili intangishi Paulu yalilabiile ati pakweba ati tupuluke tulyelelwe ukufika “ku kwishibisha bucine.” (1 Timote 2:4) Popele, ifi tusumiinemo filyelelwe ukweyamina pali bucine bwa mu Baibolo. Ukucite’fi kucindeme ni pakuti kungalengesha fwebo ukupuluka!
IFI TUNGESHIBA KANI FYEFYO TUSUMIINEMO EFI NA BAIBOLO ILABILA
Mwane pendeni ifyakwipusha 6 ifili muli cicino iciputusha ne kubona ifyasuko fya mu Baibolo kuli fyefyo ifyakwipusha. Pendeni amalembo aaloshiwako, ne kwalakanyapo pa fyasuko. Eli mulipushe ati, ‘Kani ifi basambisha ku calici kwesu efi na Baibolo ilabila?’
Ifi ifyakwipusha fingamofweniko ukwishiba kani ifi musumiinemo e bucine. Kani mungafwaya ukwishiba kani ifi musambilila ku calici kwenu efi na Baibolo isambisha? Bamboni sha BaYawe bakomfwa bwino ukumofweniko ukusalaala bucine bwa mu Baibolo. Mwane, balombeni ati balukumusambisheni Baibolo apakubulo’kulipila. Neli mungapenda ifyebo ifili pali webusaiti yesu iya www.jw.org/lam.
bem_Latn bem_Latn bem_Latn bem_Latn bem_Latn bem_Latn